**Referat**

**Styregruppe for UU Nordvestjylland**

**Fredag, den 14. april 2023**

**kl. 12:30 – 13:45**

**UU Nordverstjylland, Campus Stc. Jørgen**

**Deltagere:**

|  |  |
| --- | --- |
| Direktør Helle Støve, Holstebro | Formand |
| Direktør Mette Højborg, Holstebro | Meddelt afbud |
| Direktør Lotte Junker Pedersen, Struer |  |
| Centerchef Jeannette Enevoldsen, Struer | Meddelt afbud |
| Direktør Lars Borst Hansen, Lemvig |  |
| Direktør Pia Ulv Helleland, Lemvig | Meddelt afbud |
| Ole Margon Madsen, UU | TR/medarbejderrepræsentant |
| Leder Hanne Paustian Tind, UU | Sekretær |
|  |  |
|  |  |
|  |  |

1. **Godkendelse af referat fra forrige styregruppemøde 28/10-22**  
   Godkendt uden bemærkninger.
2. **Nyt fra formanden**Ingenting til referat.
3. **Kort redegørelse for driftsstatus fra UU leder**Fra august 2023 bliver det 3. ”skoleår” uden nye ansættelser, hvilket medfører høj kontinuitet i arbejdsudførelsen. Netop afholdt MUS-proces viser god trivsel og tilfredshed.  
   Har pt. et kalkuleret overforbrug på driften grundet projektaktiviteter, men forventer samlet set et mindreforbrug, når der er færdigafregnet fra de to eksterne projekter afviklet i perioden 2019-2022. Tidligere overførte midler til medfinansiering af ekstern projektaktivitet vil ikke finde anvendelse. BU-Sekretariatet i Holstebro vil indkalde UU-leder til en snarlig gennemgang og afklaring af indeværende års forbrug, sammenhæng til budget 2024 samt kommende forventede projektindtægter. Efterfølgende tilgår en nærmere orientering til styregruppen.
4. **Budgetudkast for 2024**Budgetudkast vedtaget. Der er et ønske om, at den årlige budgetændring på kommuneniveau fremgår af beregningen. Dette er nu tilføjet i medsendte version.  
   UU-leder sørger for at tilrette og fremsende revideret budget, hvis der kommer rettelser til anvendte KL-fremskrivningsfaktor mv.
5. **Søgning til uddannelse fra 9. og 10. klasse**Søgetal for elever i 9. og 10. klasse blev gennemgået og drøftet.  
   Det bemærkes, at der er kommet en ny version af indberetningsdatabasen Optagelse.dk. Det har medført, at det ikke længere er muligt for UU/KUI at sørge for at alle tilmeldinger er foretaget og indsendt på vegne af elever og forældre. Hidtil har vejlederne kunne fremsende ansøgninger for elever og forældre, der ikke kan anvende NemId/MitId. Denne mulighed er nu ikke længere tilstede. Det gør således optagelse.dk ufuldstændig. UU har i eget system oprettet tilmeldingerne manuelt på de elever fra vores betjeningsskoler, som ikke har indsendt en tilmelding.

Det er ikke muligt at lave manuelle registreringer for elever, der går på skoler fx efterskoler, der ikke betjenes af UU Nordvestjylland. Der er i alt oprettet 76 manuelle tilmeldinger, der er medregnet i UU’s opgørelse. Der mangler 78 tilmeldinger.

Optagelse.dk mangler således i alt 76+78 tilmeldinger = 154 fra de 3 nordvestkommuner. Dette kan have en indflydelse på de centrale data som uddannelsesstatistik.dk får leveret fra optagelse.dk.

Tilmeldingsprocenterne til 10. klasse ligger mellem 73-77%, hvoraf ca. 2/3 af eleverne typisk tager på efterskole (flest i Lemvig, færrest i Struer).

Tilmeldingsprocenterne til erhvervsuddannelse ligger på 25% i Lemvig og Struer og 20% i Holstebro. Heri er ikke medregnet unge, der først starter på EUD efter 1-2 år som ungarbejdere.

Der udleveres også tal for antal unge i aktivpligt (15-17 årige, der ikke er i skole gang eller uddannelse).

Det bemærkes, at Holstebro har en væsentlig højere andel af unge, der ikke fortsætter direkte i uddannelse efter 9. eller 10. klasse. Holstebro har også forholdsmæssigt flest unge, der er helt fritaget for aktivpligten.

Der udleveres en aktuel placering for alle 15-24 årige.

Oversigten viser, hvor mange unge, der har afsluttet en ungdomsuddannelse eller er i gang med en ungdomsuddannelse. I forhold til 90%-målsætningen skal antallet af 24 årige uden afsluttet eller igangværende ungdomsuddannelse sammenholdes med antallet af ledige 24 årige uden gennemført ungdomsuddannelse (på uddannelseshjælp), hvor der typisk er indtil 3 i Lemvig, indtil 7 i Struer og indtil 15 i Holstebro. Øvrige ledige vil enten have ydelser, der tilsiger, at de er i STU-segmentet fx resurseforløbsydelse eller at de har haft en tilknytning til arbejdsmarkedet med selvforsørgelsesevne fx dagpenge eller sygedagpenge.

Data blev gennemgået og drøftet.

1. **Forventet ændring af uddannelsesparathedsvurderingen, UPV**Afskaffelse af den personlige og sociale vurdering.   
   Kun faglig vurdering som adgangsgivende grundlag, dvs. karakterer.  
   Kommende krav til kommunerne om at fastsætte retningslinjer for vejledningsprocessen, herunder elever med brug for en særlige undervisnings- og vejledningsindsats. UU hilser ændringer velkommen for så vidt angår den administrative del af uddannelsesparathedsvurderingen. Derudover vil det ikke medføre de store ændringer i samarbejdsprocessen med skolerne, hvor der i forvejen er et tæt formaliseret og dialogbaseret samarbejde omkring elever med behov for en særlig indsats i udskolingen og i overgangen til ungdomsuddannelse.
2. **Forslag til lov om ændring af lov om ungdomsuddannelse for unge med særlige behov (Flere rettigheder og bedre tilrettelæggelse af særligt tilrettelagt ungdomsuddannelse)**Forventes vedtaget i maj. Træder i kraft fra august. Kort orientering om forventet lokal betydning.

* Skærpet formål med STU. Skal give kompetencer til en selvstændig og aktiv deltagelse i voksenlivet.
* Flere rettigheder for valg af tilbud. Have minimum to tilbud. Ret til selv at pege på et alternativ.
* Unge og forældre skal sikres overblik over STU-tilbud via en STU-portal. Samtlige tilbud får registreringspligt.
* Tidlig afklaring og bedre overgang til efterfølgende aktivitet/indsats efter afsluttet STU.
* Seksualundervisning som obligatorisk element i en STU.

Ændringerne i loven vil primært komme de selvtransporterende unge i storbyområder til gode, der har mulighed for at kunne benytte flere STU-tilbud inden for den samme lokale radius.   
I yderkommuner med kun én lokal STU-udbyder, skal kommunen kun give ét tilbud, hvis det at give en valgmulighed til et andet tilbud medfører en væsentlig fordyrelse fx til transport med taxi. Det samme vil gøre sig gældende med retten til selv at kunne pege på et alternativ tilbud. Her er kommunen være forpligtet til at tage det ønskede alternativ i betragtning, hvis det ikke medfører flere omkostninger for kommunen fx til taxi.  
Generelt er de 3 nordvestkommuner gode til at inddrage de unges ønsker og interesser, når der tages stilling til STU-tilbuddet. Den ændrede STU-lov forventes ikke at få nogen nævneværdig indflydelse på nuværende praksis. Når elever og forældre fra 2025 får adgang til en portal over alle STU-udbydere i Danmark, kan det komme til give en falsk formodning om, at der er frit valg på alle hylder. Der må forventes at ske en stigning i antal klagesager, indtil en vis forventningsafstemning er slået igennem.

1. **Reformkommissionens anbefalinger på ungeområdet, forventes maj 2023**Fokus på børns og unges vej gennem uddannelsessystemet, og på hvordan færrest muligt ender i gruppen uden job og uddannelse som 25-årige.  
   Unge og voksne på kanten af arbejdsmarkedet.   
   Reformkommissionen har fulgt årgang 1995 som observationsårgang. Årgang 1995 har afsluttet skolegang ca. 2010-2012, dvs. før der blev indført adgangskrav til ungdomsuddannelser, max på antal SU-klip til ungdomsuddannelse, forældreafhængig SU for 18-19 årige, max 3 starter på grundforløb 2 på erhvervsuddannelse, samling af de forberedende tilbud mv.

Reformkommissionen har indtil udtalt, at deres undersøgelser peget på, at de unge har vanskeligheder i overgangene mellem skole, uddannelse og job samt at de adspurgte unge fra årgang 1995 ikke er afvisende over for en sporopdeling i grundskolen.

1. **Unge uden for uddannelse og job**

Faldet fra 45.000 til 42.000.  
Det skal bemærkes, at der ikke er målgruppesammenhæng mellem gruppen af ”Unge uden for uddannelse og job” og så ”90%-målsætningen for unge i uddannelse eller job”.

Gruppen af ”unge uden uddannelse og job” opgøres som unge:

* Der ikke er tildelt en pension
* Der ikke har gennemført en erhvervsuddannelse eller en gymnasial uddannelse (EUD/GYM)
* Der ikke er ordinært beskæftiget i mindst 18 timer om ugen.
* Der ikke er i gang med skole eller uddannelse.

Denne afgrænsning medfører, at stort set alle unge med en gennemført STU fortsat henregnes i gruppen af unge, der står uden for uddannelse eller job.

En stor andel af de 42.000 unge vil derfor netop være unge med en gennemført STU, der hverken kan opnå forudsætninger for selvforsørgelse i over 18 timer om ugen eller gennemførelse af en ordinær erhvervsuddannelse eller en gymnasial uddannelse.

I vores område er 80% af STU-eleverne på uddannelseshjælp under deres STU-forløb, og ca. 20 % tilkendes pension ved det fyldte 18 år.

I vores område udgør unge med en gennemført STU 40-60% af unge 18-24 årige på offentlig ydelse.

Unge med en gennemført STU udgør ikke en væsentlig arbejdskraftreserve. De skal udplaceres i fleksjob, hvor der skal tages udstrakt hensyn til forudsætninger, eller de skal have andre former for aktivitets- og samværstilbud og tilknytning til fællesskaber, der giver livsmening. Det kan være svært for det ordinære arbejdsmarked at levere sådanne tilbud og arbejdsåbninger i det fornødne omfang, og bestræbelserne på at få udplaceret disse unge på et pulserende arbejdsmarked optager en stor del af Jobcentrenes resurser.   
  
Set fra et vejledningsfagligt synspunkt er det forkert at udstille gruppen af unge med en gennemført STU som ”stående uden for uddannelse og arbejdsmarked”. De har netop gennemført den ungdomsuddannelse, der kan forventes af dem. Det giver endvidere arbejdsgivere og interessenter et forkert billede af gruppen af ”unge uden for uddannelse og beskæftigelse”.

STU er til sammenligning medregnet i den politiske 90%-målsætning for ungdomsuddannelse eller beskæftigelse sammen med erhvervsuddannelse, gymnasial uddannelse, ordinær beskæftigelse og gennemført FGU (på niveau 3 fra EGU eller PGU sporet).

1. **Status for det løbende samarbejde med FGU**Der er aktuelt indskrevet 112 elever på FGU fra de 3 nordvestkommuner.

56 fra Holstebro, 13 fra Lemvig og 43 fra Struer kommune. 57 er indskrevet på skolen i Holstebro, 50 på skolen i Struer, 4 online og 1 i Herning.  
23 elever er i gang med EGU, hvor de primært arbejder i lønnet ansættelse hos en privat arbejdsgiver. EGU-elever tæller med i FGU-institutionen’s årselevtal.  
Til sammenligning var der medio januar indskrevet 98 elever, fordelt på 45 fra Holstebro, 41 fra Struer og 12 fra Lemvig.

UU Nordvestjylland er blevet meget tilfreds med det daglige samarbejde med FGU, hvor både undervisere og ledere opleves engagerede og dialogorienterede.   
Ny FGU-direktør tiltræder 1. maj. Er bosat i Holstebro og har senest arbejdet inden for det gymnasiale område på Uddannelsescenter Holstebro.

1. **Evt.**

Ingenting til referat.  
Næste møde er fredag den 17/11, kl. 12:30 på UU Holstebro.